Aprópénzbõl jutott el a nemzetközi kupáig a spanyol bajnokság újonccsapata
A Granada az európai topligák egyik legnagyobb meglepetését szolgáltatta azzal, hogy újoncként 7. helyen zárta a La Liga 2019-20-as szezonját. Mivel a Spanyol Kupa döntõjét csak a következõ szezonban játsszák, ezért a Real Sociedad és Athletic Bilbao lemondott a kupagyõzelemért járó Európa-liga-helyrõl, így az andalúz csapat ott lehet a második számú európai sorozatban. Bemutatjuk, hogyan lehet szisztematikus építkezéssel, kevés anyagi ráfordítással, rövid idõn belül sikereket elérni.
Ahol a „Portás" is klublegenda tud lenni

A közel 90 éves múltra visszatekintõ Granada rajongói igencsak rapszodikus idõket élhettek meg a csapat mellett. Az 1931-ben alapított klub már tíz év alatt a negyedosztályból a legmagasabb szinten találta magát annak ellenére, hogy a köztes idõszakban a spanyol polgárháború (1936-39) miatt háromszor nem is próbálkozhatott a feljutással.

Az 1941-42-es szezon volt az elsõ, amelyet az élvonalban töltött a Granada, és a következõ bõ két évtizedben kétszer is négy évet lehetett a legjobb 14, majd 16 spanyol csapat között. A klub aranykora a 70-es években köszöntött be. Az 1971-72-es kiírásban megszerzett 6. hely – holtversenyben a két évvel késõbbi eredménnyel – a mai napig a legjobb szereplése az elsõ osztályban. A kettõ közül mégis az elsõ lehet emlékezetesebb az andalúzok számára, ugyanis azt úgy érték el, hogy az utolsó tíz hazai mérkõzésükbõl kilencet is meg tudtak nyerni, legyõzve a Real Madridot és a Barcelonát is.

Szintén erre a szezonra tehetõ a klub egyetlen gólkirályi címe is, amit Enrique Porta úgy tudott megnyerni, hogy a 20 góljából egyet sem tizenegyesbõl szerzett. Akár a klubvezetés kiváló humoráról is tanúskodhatna, hogy az Estadio Nuevo Los Cármenes fõbejáratát a Pichichi-díjas Portáról nevezték el 2015-ben. De ennél egyértelmûen többrõl van szó, a Granadát hét éven át erõsítõ játékos nem a neve jelentése miatt részesült ebben a dicsõségben.

Porta mellett szintén ismerõs név lehet Toni Grande, aki szintén lehúzott három szezont a Granada középpályáján. Õ is tagja volt annak a keretnek, amelyik 1976-ban kiesett a másodosztályba. Nyilván nem emiatt lehet ismerõs a spanyol futball szerelmeseinek, hanem azért, mert Vicente Del Bosque segítõjeként a Real Madridot Bajnokok Ligája-gyõzelmekhez, a spanyol válogatottat pedig világ- és Európa-bajnoki trófeákhoz segítette.

Ínséges, ingázó idõk, pénzügyi válság, újkor

Az 1976-os kiesés után nem volt megállás a lejtõn a Granada számára. Miután a 80-as évekbeli másod- és harmadosztály közötti ingázás a 90-es évekre a harmadik vonalban stabilizálódott, a klub még egy szintet visszacsúszott anyagi gondjai miatt. Az adminisztratív problémák és fizetésképtelenség után a korábbi Real Madrid-elnök, Lorenzo Sanz és fia, Paco vette át a klub irányítását.

A 2006-07-es szezonban, négy, negyedosztályban töltött év után a Granada visszajutott a harmadosztályba. Hiába a szurkolók támogatása, 2009-ben az olasz Udinesével kötött együttmûködés kellett ahhoz, hogy az együttes megmeneküljön a csõdtõl.Gino Pozzo kitalálta, hogy az olasz klub kölcsönadja tehetséges játékosait a Granadának, játéklehetõséghez juttatva õket. Így került a csapathoz a napjainkban a Manchester Unitedben szereplõ Odion Ighalo, akinek másik öt udinei játékossal együtt kulcsszerepe volt a másodosztályba való visszajutáshoz.

A projekt sikerét jól mutatja, hogy nem ragadtak bent a Segundában, hanem azonnal feljutottak a La Ligába. A 2010-11-es másodosztály rájátszásában a sors mindent visszaadott a szurkolóknak abból, amit az azt megelõzõ 35 évben elszenvedtek. Elõbb a Celta Vigo elleni elõdöntõ visszavágójának büntetõpárbajában a csapat kapusa, Roberto értékesítette a továbbjutást jelentõ tizenegyest. Aztán az Elche ellen Ighalo idegenben lõtt góljával meglett a feljutás is.

Az újkor elsõ La Liga-szezonjában egyetlen ponttal, de sikerült megelõzni a nagy meglepetésre kiesõ Villarrealt, és a következõ négy évben szintén jól manõverezett a kiesés elleni versenyben. 2016-ban egy ázsiai üzletember, Jiang Lizhang 37 millió euróért kiváltotta Pozzo részesedését a klubból. Eleinte nem sült el jól ez a befektetése az NBA-ben szereplõ Minnesota Timberwolvesban korábban, a Parmában jelenleg is tulajdonrészt birtokló elnöknek. A 2016-17-es szezonban egy gyenge kerettel csupán négy gyõzelem jött össze, így ligautolsóként kiestek.

Csoda aprópénzbõl

Az alig egy éve az elnöki székben lévõ Lizhangnak szinte a nulláról kellett versenyképessé tennie az együttest, hogy ne ragadjanak be ismét újabb évtizedekre a másodosztályba. 16 kölcsönjátékosát veszítette el azon a nyáron a csapat, így nem csoda, hogy elsõ évben nem sikerült a visszajutás. Az edzõk sorra adogatták egymásnak a kilincset a 10. hellyel záruló évadban. A nyáron ez a probléma is megoldódott.

A már húszéves kora óta edzõsködõ Diego Martínez 2018 nyarán vette át a Granadát, és irányításával egybõl visszajutottak a La Ligába. A még mindig csak 39 éves szakember kiválóan illesztette egymáshoz a kirakós minden egyes darabját, és rövid idõ alatt szép, kreatív focit játszó csapatot faragott kisebb nevû játékosokból, akiket szinte aprópénzért szereztek meg. Õk voltak a klub igazolásai a 2019-20-as szezonra:

-   Fede Vico: 250 ezer euró
-   Domingos Duarte: 3 millió euró
-   Roberto Soldado: ingyen
-   Yangel Herrera: kölcsönbe
-   Darwin Machís: 3 millió euró
-   Yan Brice Eteki: 1 millió euró
-   Carlos Fernández: kölcsönbe
-   Maxime Gonalons: kölcsönbe
-   Dmitri Foulquier: kölcsönbe a télen
-   Jesús Vallejo: kölcsönbe a télen

Közülük az ideig-óráig sérüléssel küszködõ Gonalons és Vallajo kivételével mindannyian alapemberek voltak végig az elmúlt idény során. Hiába az elsõ osztályú tagság, a Spanyol Kupában már az elsõ fordulóban pályára kellett lépnie a Granadának, mégis bejutott az elõdöntõbe, és csak idegenben lõtt kevesebb góllal esett ki az Athletic Bilbao ellen. A menetelés során a csapat kiejtette a Valenciát, valamint háromszor is sikerrel vette a hosszabbítást alacsonyabb osztályú ellenféllel szemben. Utóbbi bravúrok során kétszer is a Sevilla kölcsönjátékosa, Carlos Fernández szerezte a továbbjutást jelentõ gólt.

A La Ligában parádésan kezdték a szezont, többek között a Barcelonát is legyõzték 2-0-ra, aminek köszönhetõen még a 11. fordulót követõen is a harmadik helyen álltak. A téli hullámvölgy (13 mérkõzésbõl 9 vereség) után a koronavírus-járvány okozta háromhónapos leállás sem törte meg a felfelé ívelõ tendenciát. A kiváló kezdés után a csapat a liga 9-10. helyén stabilizálta magát, így a Granadát a kiesés egy pillanatra sem veszélyeztette.

Mivel a két, kupadöntõbe jutott baszk csapat úgy döntött, hogy nézõk elõtt, valamikor az õsszel szeretné lejátszani a finálét, ezért lemondtak a végsõ gyõzelemmel járó Európa Liga-indulásról. Ez a pozíció így a bajnokság hetedik helyezettjére szállt, hatalmas jelentõséget adva az utolsó játéknapon megrendezett Granada-Bilbao összecsapásnak.

Az általunk a szezon tíz legjobb mérkõzése közé is beválasztott találkozón az andalúzok egy 4-0-s kiütéssel vágtak vissza az elbukott kupaelõdöntõért. A veterán Soldado a La Liga egyik legszebb gólját lõtte, de betalált Fernández és a klubot már a másodosztályban is erõsítõ Antonio Puertas is. A Granada 7. helyen zárta a La Ligát, amivel története során elõször elindulhat az Európa Ligában.

Hiába költ huszadannyi pénzt a játékosok fizetésére a Granada, mint a Real Madrid vagy a Barcelona, mindhárom együttes ott lesz a nemzetközi kupákban a 2020-21-es szezonban. Ha megnézzük a két vonatkozó listát, és összehasonlítjuk a helyezéseket, akkor jól látszik, mekkora csodát hajtott végre a Granada. Míg az utolsóként kiesõ Espanyol 11 hellyel rosszabb, addig a Granada 11 hellyel jobb helyet foglal el a tabellán, mint amire a költségei predesztinálnák.

A következõ lépés a keret bõvítése - és valamelyest megerõsítése – kellene, hogy legyen, különben könnyen úgy járhat a Granada, mint az Espanyol. A szintén kínai tulajdonban lévõ katalánok egy bravúros Európa Liga-menetelés közben búcsúztak el az élvonaltól, ki tudja, mennyi idõre. Egyelõre azonban nem úgy néz ki, hogy ez a projekt is hasonló sorsra jut, mert ez még mindig egy felfelé ívelõben lévõ Granada, mely a következõ szezonban lehet igazán csúcsra járatva, amennyiben a keret meg tud birkózni a kettõs terheléssel.